Document ID: 32012D0303

A BIZOTTSÁG VÉGREHAJTÁSI HATÁROZATA
(2012. június 11.)
a 2003/467/EK határozatnak Lettország enzootikus szarvasmarha-leukózistól hivatalosan mentes tagállammá nyilvánítása tekintetében történő módosításáról
(az értesítés a C(2012) 3729. számú dokumentummal történt)
(EGT-vonatkozású szöveg)
(2012/303/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak D. melléklete I. fejezetének E. szakaszára,
mivel:
(1)
A 64/432/EGK irányelv a szarvasmarhák és sertések Unión belüli kereskedelmére vonatkozik. Meghatározza az ahhoz szükséges feltételeket, hogy egy tagállamot vagy annak egy régióját a szarvasmarha-állományokat illetően enzootikus szarvasmarha-leukózistól hivatalosan mentesnek lehessen nyilvánítani.
(2)
Az egyes tagállamok vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusa megállapításáról szóló, 2003. június 23-i 2003/467/EK bizottsági határozat (2) III. melléklete felsorolja azokat a tagállamokat és a tagállamok azon régióit, amelyek tuberkulózistól, illetve enzootikus szarvasmarha-leukózistól hivatalosan mentesnek minősülnek.
(3)
Litvánia olyan dokumentumokat nyújtott be a Bizottsághoz, amelyek egész területére vonatkozóan igazolják, hogy eleget tesz a enzootikus szarvasmarha-leukózistól hivatalosan mentes státus megszerzéséhez teljesítendő, a 64/432/EGK irányelvben meghatározott feltételeknek.
(4)
A Litvánia által benyújtott dokumentáció értékelése alapján a tagállamot az enzootikus szarvasmarha-leukózistól hivatalosan mentesnek kell nyilvánítani.
(5)
A 2003/467/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/467/EK határozat III. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2012. június 11-én.

Labels: 18
6